Pavlova druga poslanica Timoteju (Šarić)/Glava 3.
1 Ali ovo znaj, da će u Posljednje dane nastati vremena teška; 

2 Jer će ljudi biti samoživi, lakomi, hvališe, oholice, psovači, nepokorni roditeljima, nezahvalni, opaki, 

3 Neljubezni, nepomirljivi, klevetnici, neuzdržljivi, nemilosrdni, okrutni, 

4 Izdajnici, drzoviti, naduveni, koji više mare za slasti nego za Boga, 

5 Koji imaju obličje pobožnosti, a sile su se njezine odrekli; i ovih se kloni! 

6 Jer su među ovima oni, koji se uvlače u kuće i zarobljuju ženice, koje su natovarene grijehima, i vode ih različne želje, 

7 Koje se svagda uče, i nikad ne mogu da dođu k poznanju istine. 

8 A kao što se Janes i Jambres suprotstaviše Mojsiju, tako se i ovi protive istini, ljudi izopačenoga uma, neutvrđeni u vjeri, 

9 Ali neće dalje napredovati, jer će njihovo bezumlje postati javno svemu, kao što i onih posta. 

10 A ti si se ugledao na moju nauku, življenje, namjeru, vjeru, dugotrpnost, ljubav, strpljivost, 

11 Progonstva, stradanja, kakva mi se dogodiše u Antiohiji u Ikoniju, u Listri; kakva progonstva podnesoh, i od sviju me izbavi Gospodin! 

12 A i svi, koji pobožno hoće da žive u Kristu Isusu, trpjet će progonstvo. 

13 A zli ljudi i varalice napredovat će na gore, varajući i varajući se. 

14 Ali ti stoj u onome, što si naučio i o čemu si se uvjerio, znajući, od kojih si naučio; 

15 I jer iz djetinjstva znaš Sveta Pisma, koja te mogu učiniti mudrim na spasenje po vjeri, koja je u Kristu Isusu. 

16 Sve je Pismo Bogom nadahnuto i korisno za učenje, za karanje, za popravljanje, za odgajanje u pravdi, 

17 Da bude savršen čovjek Božji, spreman za svako dobro djelo. 

Pavlova druga poslanica Timoteju (Šarić)